b"\n_START_ARTICLE_\nBruun Rasmussen Kunstauktioner\n_START_SECTION_\nHistorie\n_START_PARAGRAPH_\nArne Bruun Rasmussen var uddannet hos Winkel & Magnussen og blev auktionarius i 1939. Bruun Rasmussen Kunstauktioner blev landets f\xc3\xb8rende, og mange betydelige privatsamlinger og enkeltgenstande inden for antikviteter, kunst, m\xc3\xb8nter, vin, sj\xc3\xa6ldne b\xc3\xb8ger m.m. har v\xc3\xa6ret under hammeren i Bredgade 33. S\xc3\xb8nnen Jesper Bruun Rasmussen blev medejer 1972 og overtog ledelsen i 1985 og omdannede firmaet til et interessentskab, der i 1990 blev udvidet med B\xc3\xb8rge Nielsens Auktioner i Vejle. Bruun Rasmussen Kunstauktioner havde filial i Stockholm i \xc3\xa5rene 1992-1998._NEWLINE_Firmaet blev udvidet via opk\xc3\xb8b og har i dag monopollignende status inden for konventionelle auktioner. En afdeling i Aarhus \xc3\xa5bnede i 2001, og i hovedstaden overtog firmaet i 2000 Sagf\xc3\xb8rernes Auktioner og indviede 1999 en ny filial, Bruun Rasmussen Havnen, p\xc3\xa5 Gittervej i den tidligere Nordisk Fjerfabrik i K\xc3\xb8benhavns Frihavn p\xc3\xa5 \xc3\x98sterbro. I 2004 blev auktionsfirmaet Kunsthallen og i 2006 auktionsfirmaet Ellekilde i K\xc3\xb8benhavn overtaget af Bruun Rasmussen. Firmaet tilbyder ogs\xc3\xa5 onlineauktioner p\xc3\xa5 Internet med forudg\xc3\xa5ende eftersyn. Filialen i Vejle er lukket._NEWLINE_Forhuset mod Bredgade er opf\xc3\xb8rt af Andreas Hallander i 1794 og ombygget i 1920'erne, mens baghuset bl.a. best\xc3\xa5r af en atelierbygning opf\xc3\xb8rt 1865-66 ved arkitekt Vilhelm Petersen af DFDS' stifter H.P. Prior til sin s\xc3\xb8n, billedhuggeren Lauritz Prior. Bygningen er udsmykket med Priors relieffer og har v\xc3\xa6ret benyttet af Carl Bloch, P.S. Kr\xc3\xb8yer, Laurits Tuxen og Edvard Weie samt flere kunstskoler._NEWLINE_I 1942 var der planlagt et gadegennembrud i form af en forl\xc3\xa6ngelse af Sankt Ann\xc3\xa6 Plads mod Landgreven og Kongens Have. Det ville have ryddet husr\xc3\xa6kken 27-33, men planen blev opgivet. Arne Bruun Rasmussen erhvervede huset i 1947.\n_START_SECTION_\nTv\n_START_PARAGRAPH_\nTv-produktionsselskabet Monday Media har siden 2013 produceret tv-programmerne Auktionshuset, hvor man f\xc3\xb8lger dagligdagen hos Bruun Rasmussen Kunstauktioner. Indtil 2016 blev programmerne vist p\xc3\xa5 DR1 med 707.000 seere i gennemsnit i f\xc3\xb8rste s\xc3\xa6son, og 716.000 i anden s\xc3\xa6son. I den fjerde og sidste s\xc3\xa6son p\xc3\xa5 kanalen, fulgte i gennemsnit 595.000 seere med. Fra efter\xc3\xa5ret 2016 k\xc3\xb8bte TV 2 flere s\xc3\xa6soner af programserien, og f\xc3\xb8rste episode af programmet blev vist p\xc3\xa5 kanalen 4. oktober 2016. I slutningen af 2017 var der produceret 61 episoder af programmet."